projecte-aina/catalan_government_crawling huggingface dataset:
El comitè científic 'Vins Vinents.
Debat i reflexió estratègica per al futur de la vinya i el vi a Catalunya' va decidir ahir ajornar les jornades monogràfiques que hi havia previstes pels mesos d'abril i maig de 2020 i la jornada final de presentació de conclusions, que s'havia de celebrar el mes de juny.
Tot i que els diferents grups de treball portaven ja una feina molt avançada, amb trobades i reunions amb un centenar de professionals del sector des del mes de novembre de 2019 fins al març de 2020, s'ha cregut convenient posposar les jornades monogràfiques i la jornada final.
Les noves dates s'anunciaran quan es conegui com es durà a terme el desescalament del confinament i quan es pugui garantir la seguretat dels assistents.
Al mateix temps, des del comitè científic s'ha considerat que la situació actual portarà també que, en el marc de Vins Vinents, es puguin fer anàlisi i propostes per a la recuperació del sector després de la crisi sanitària.
Mentrestant, continua actiu l'espai de participació online Participa on es poden consultar les sessions que s'han dut a terme fins ara, documentació sobre els grups de treball i també s'hi poden fer propostes. https://participa.gencat.cat/processes/vinsvinents.
I també continuen en contacte els diferents membres dels grups de treball.
Vins Vinents neix fruit de la voluntat manifesta de l'INCAVI i l'AVC d'organitzar un gran congrés sectorial per proposar estratègies de futur, amb l'acord del Consell Assessor de l'INCAVI, format per les dotze denominacions d'origen catalanes, JARC, Unió de pagesos, Federació de Cooperatives Agràries de Catalunya, Institut del Cava, Pimecava, ACC1Ó, Prodeca i els Departaments d'Agricultura, Empresa i Coneixement, Salut i Cultura de la Generalitat de Catalunya.
L'INCAVI engega una campanya audiovisual a xarxes socials amb un vídeo de sensibilització i apoderament del sector del vi a Catalunya.
Es tracta d'un audiovisual d'un minut de duració que explica que fa més de 100 el sector del vi ja va passar una greu crisi, la de la fil·loxera, que semblava que acabaria amb tot.
Però que, amb l'esforç col·lectiu, se'n va en sortir.
Ara, amb la crisi del coronavirus, d'una forma emotiva, el vídeo vol transmetre que no es pot perdre l'esperança perquè, el sector del vi 'ho sap fer'.
Podeu trobar el vídeo a les xarxes socials de l'INCAVI i també aquí: https://youtu.be/r-mPDj9XJFY
Si el voleu difondre a les xarxes socials, el podreu descarregar aquí: https://we.tl/t-jvsga0ocIy
Aquests ajuts tenen un pressupost d'1 milió d'euros i la quantia màxima de l'ajut per a cada consell regulador serà d'un màxim de 150.000€
El Departament d'Agricultura, Ramaderia, Pesca i Alimentació (DARP) convocarà ajuts als Consells Reguladors de Denominacions d'Origen Protegides (DOP) i Indicacions Geogràfiques Protegides (IGP) per compensar la pèrdua d'ingressos degut a la davallada de venda en el mercat interior i exterior dels seus operadors inscrits com a conseqüència de la crisi sanitària del Covid-19.
S'han publicat les bases reguladores d'aquests ajuts i en els propers dies se'n publicarà la convocatòria.
La sol·licitud es podrà fer de manera telemàtica a començament del mes d'octubre.
Aquests ajuts tenen un pressupost d'1 milió d'euros i la quantia màxima de l'ajut per a cada consell regulador serà d'un màxim de 150.000€ i del 85% de la disminució dels ingressos.
El podran sol·licitar els consells reguladors catalans de les denominacions d'origen i les indicacions geogràfiques protegides víniques, de productes agroalimentaris i begudes espirituoses que hagin tingut un decrement d'ingressos en concepte d'aportacions econòmiques dels inscrits en els registres del Consell Regulador de com a mínim el 20% durant el període comprès entre els mesos de març i setembre del 2020, ambdós inclosos.
Els Consells Reguladors són corporacions de dret públic que tenen atribuïda la gestió de les denominacions d'origen protegides (DOP) i les indicacions geogràfiques protegides (IGP).
El seu finançament es basa en les aportacions econòmiques que reben per part de les persones productores i elaboradores inscrites que en formen part.
Aquestes aportacions econòmiques estan molt relacionades amb la producció i comercialització del producte certificat per la DOP o IGP corresponent.
Els Consells Reguladors no poden deixar de fer les tasques assignades, ja que sinó no podria sortir producte certificat com a DOP o IGP al mercat, i fins i tot en aquest context econòmic negatiu haurien de potenciar encara més moltes de les seves actuacions per promoure els seus productes.
Tanmateix, les aportacions dels operadors inscrits als consells reguladors s'han vist fortament afectades i continuaran estant-ho en els propers mesos per la situació de pandèmia.
Amb aquesta línia d'ajuts, l'objectiu del DARP és compensar la disminució dels ingressos dels consells reguladors catalans en concepte d'aportacions econòmiques dels seus inscrits del període març a setembre 2020 (ambdós inclosos) a conseqüència de la situació de crisi sanitària ocasionada pel COVID-19, i, d'aquesta manera, garantir que els Consells Reguladors disposen de suficient liquiditat per continuar desenvolupant les seves funcions, que són fonamentals per al manteniment d'una part molt important del sector agroalimentari català, el qual conforma un dels eixos principals de la política de qualitat catalana.
És molt important mantenir grups estables entre el personal, no només al lloc de treball, sinó durant els desplaçaments
Els departaments de Salut, Treball, Afers Socials i Famílies i Agricultura, Ramaderia, Pesca i Alimentació de la Generalitat es van reunir ahir amb representants del sector vitivinícola de la DO Alella i els ajuntaments del territori que pertanyen a aquesta denominació (municipis del Maresme, el Vallès Oriental i el Barcelonès).
A la trobada es van explicar les diferents mesures de protecció contra la Covid-19 incloses en el pla de contenció aprovat pel Govern específicament per a la verema, amb l'objectiu de garantir la salut dels treballadors i treballadores que participaran en la campanya d'enguany i de les persones que resideixen o conviuen en el territori d'aquesta denominació.
A banda de les mesures bàsiques de protecció (mascareta, distància i higiene de mans i d'espais), el pla especial per a la verema recomana que els serveis de Prevenció de Riscos Laborals de les empreses duguin a terme una revisió mèdica a tots els treballadors i treballadores que s'hi incorporin i que hagin tingut residència fora del territori en els últims 14 dies.
Aquesta revisió inclourà, si s'escau, una prova PCR.
També es va demanar que tothom pugui ser localitzat en qualsevol moment per si es dona algun cas positiu i poder indicar d'aquesta manera els aïllaments necessaris.
El delegat del Govern a Barcelona, Juli Fernàndez, que va encapçalar la reunió, va recordar que la setmana passada es va aprovar el protocol per a la verema del Penedès i que "ara és important donar a conèixer l'adaptació d'aquestes mesures a la campanya de la DO Alella, no només per preveure possibles contagis, sinó per tenir clars els circuïts que cal seguir en cas que es produeixin casos positius de Covid-19 durant la verema".
Juli Fernàndez va afegir que "les característiques i la dimensió de la verema de la DO Alella la diferencien d'altres campanyes agràries, però igualment hem d'estar alerta i per això hem adaptat els protocols que ens permetin fer una important tasca de prevenció."
El director territorial d'Agricultura a Barcelona, Josep Pena, va dir que amb aquest pla específic per a la verema, "el Govern vol garantir també el proveïment aliments de manera segura, per als treballadors i treballadores, i per a la població que viu i conviu en els municipis que pertanyen a la DO Alella."
Josep Pena també va destacar que "en la verema de la DO Alella es produeix una contractació més de proximitat, amb personal ja fidelitzat a les explotacions, i que d'aquesta manera es minimitzen els desplaçaments."
Per la seva banda, la gerent de la Regió Sanitària Metropolitana Nord, Anna Aran, va dir que "és molt important mantenir grups estables entre el personal, no només al lloc de treball, sinó durant els desplaçaments."
La directora general de Serveis Socials, Meritxell Benedí, va recordar també que, en coordinació amb els serveis socials bàsics, s'ocuparan de cobrir les necessitats en cas de vulnerabilitat.
Indicacions sobre els serveis d'anàlisis de l'INCAVI durant la situació excepcional causada pel COVID-19
L'Institut Català de la Vinya i el Vi (INCAVI), mitjançant les estacions de viticultura i enologia de Reus i Vilafranca del Penedès, pretén ser la infrastructura més especialitzada de la Generalitat de Catalunya posada al servei de la indústria vitivinícola, col·laborant d'aquesta manera al posicionament en els mercats, tant nacional com internacional, dels seus vins.
El compliment d'aquestes funcions es basen en proporcionar un nivell de servei analític de qualitat, realitzat de manera precisa, exacta i en temps adequat.
Anàlisi fisico-químiques, microbiològiques i de biotecnologia, de sòls, foliars i sensorials.
El cost dels serveis analítics que realitza l'INCAVI estan estipulats per l'Ordre del 31 de desembre de 1998 per la qual s'aproven els preus públics per la prestació de servei de l'Institut Català de la Vinya i el Vi (DOGC núm. 2824/1999) i la taxa per l'expedició de certificats oficials de l'Institut Català de la Vinya i el Vi (INCAVI), article 303 de la Llei 15/1997 i les actualitzacions anuals.
(Sol·licitud de dades sobre la parcel·la)
Tots els resultats analítics obtinguts per l'INCAVI es tracten d'acord amb el que estableix la Llei orgànica 15/1999, de 13 de desembre, de Protecció de dades de caràcter personal i el propi sistema gestió de qualitat, mitjançant el capítol 14 del Manual de Qualitat.
El servei d'anàlisi s'ha destinat des de la seva creació al servei del sector vitivinícola català.
La seva missió ha estat des d'aleshores col·laborar en la transparència en les transaccions comercials dels productes vitivinícoles.
Tanmateix l'INCAVI té interès en què el sector consideri les estacions com un laboratori que col·labora en les seves activitats de recerca, desenvolupament i experimentació, fent possible la innovació continuada com presentació i valor afegit en el desenvolupament comercial dels seus productes.
Així mateix, el servei d'anàlisi col·labora estretament amb les seccions de R+D+E de l'INCAVI (Secció d'Investigació Enològica, Secció de Viticultura i Producció Experimental i Unitat d'Assessorament Vitícola), fent el control analític de caràcter enològic que puguin necessitar, a la vegada que aquestes, per la seva part, ofereixen determinats serveis que han desenvolupat, complementant el servei analític enològic tradicional de les dues estacions enològiques.
En qualsevol cas, tant viticultors com elaboradors podran trobar a l'INCAVI una àmplia oferta d'anàlisi.
Tanmateix si les seves necessitats no coincideixen amb les possibilitats de l'INCAVI, aquest té el compromís de facilitar a les empreses l'accés a nous mètodes o anàlisis mitjançant subcontractacions a altres laboratoris que pertanyen a la xarxa oficial de laboratoris oficials de l'Estat.
Tant el laboratori de l'INCAVI- Vilafranca del Penedès, com el d'INCAVI- Reus estan inscrits en el Registre la laboratoris Agroalimentaris de Catalunya i disposen del certificats de laboratoris acreditats ISO 17025 i també reconeguts.
El Registre de Laboratoris Agroalimentaris de Catalunya inscriu els laboratoris als quals fa referència el DECRET 123/2009, de 28 de juliol, del Registre dels laboratoris agroalimentaris de Catalunya ( DOGC núm. 5433 - 31/07/2009 ).
El Registre de Laboratoris Agroalimentaris de Catalunya fa les inspeccions, per tal de comprovar el compliment dels requisits que exigeix la normativa vigent i a més organitza i coordina jornades tècniques sobre temàtiques tècniques, legislatives i de qualitat relacionades amb el funcionament dels laboratoris enregistrats.
Els laboratoris que fan anàlisis agroalimentaris per a altres estan sotmesos al DECRET 123/2009, de 28 de juliol ( DOGC núm. 5433 - 31/07/2009 ).
En aquest registre es dóna la llista de grups d'activitats a les que està inscrit cada laboratori i a continuació les llistes dels laboratoris acreditats, i que per tant compleixen la norma ISO 17025, i a més a més reconeguts.
L'Institut Català de la Vinya i el Vi (INCAVI), dins la campanya promocional «Catalunya país de vins» iniciada el passat 2002, ha endegat la producció de dotze DVD promocionals, un per cada Denominació d'Origen del vi elaborat a Catalunya.
Els DVD tenen una durada de deu minuts i mostren les característiques de les 12 regions vitivinícoles de Catalunya: les varietats, la producció, la cultura, així com la tasca que viticultors, enòlegs i elaboradors estan duent a terme.
Properament es presentaran els DVD de les DO Alella, Empordà-Costa Brava, Montsant i Priorat.
Si desitgeu algun exemplar podeu posar-vos en contacte amb els respectius Consells Reguladors.
Els vins que es van presentar a la 21 edició de la Mostra de Vins i Caves de Catalunya de l'any 2001 venien carregats de tota la tradició i la innovació que els conforma.
La 21a Mostra de Vins i Caves estava dedicada al consum intel·ligent de vins i caves i als seus efectes beneficiosos per a la salut.
En aquest marc, FIVIN, la Fundació per a la Investigació del Vi i la Nutrició, va organitzar una exposició de caire didàctic amb l'objectiu de divulgar aspectes relacionats amb el consum moderat de vins i caves i els seus efectes beneficiosos per a la salut.
La Mostra va ser inaugurada pel Conseller d'Agricultura, Ramaderia i Pesca, Josep Grau, el dia 20 de setembre.
Durant l'acte, la reconeguda nutricionista, periodista comunicadora i escriptora Magda Carlas va pronunciar el pregó d'obertura.
Al llarg dels dies en què es va celebrar la Mostra, l'INCAVI va impartir sessions d'iniciació al tast de vins i caves a l'estand institucional.
Aquestes sessions anaven dirigides al públic visitant, que va poder adquirir les nocions bàsiques del tast a través dels vins exposats a la Mostra.
El Port Vell de Barcelona, del 19 al 24 de setembre de 2002, va tornar a ésser l'escenari de la trobada més important que organitza l'INCAVI a Catalunya: la Mostra de Vins i Caves de Catalunya, que enguany celebrava la seva 22a edició.
Aquesta és la trobada més important entre elabo-radors de vins i caves de tot el país i consumidors i amics de la cultura del vi.
La Mostra, any rere any, ha esdevingut una cita imprescindible en el marc de les Festes de la Mercè de Barcelona.
La Mostra d'enguany va tenir com a lema "Catalunya, país de vins" i s'englobava dins la cam-panya que, sota el mateix nom, dirigeix i coordina l'INCAVI amb el suport de diferents mitjans de comunicació.
"Catalunya país de vins" és una campanya promocional que persegueix l'objectiu de donar a conèixer la riquesa de la nostra terra i de les personalitats del vi, tant els viticultors com els elaboradors i consumidors.
La Mostra va ser inaugurada el dijous dia 20 en un acte presidit pel conseller d'Indústria i Turisme, Antoni Subirà, que va comptar amb la presència del periodista Josep Puigbó, encarregat de pronunciar el discurs d'obertura.
El diumenge 22 de setembre al matí, el conseller en Cap Artur Mas va visitar la XXII Mostra de Vins i Caves.
El conseller en Cap va presenciar la trobada de col·leccionistes de plaques de cava de Catalunya, que enguany es dedicava a Antoni Gaudí.
El Conseller en Cap també va visitar els diferents estands de la Mostra mentre intercanviava impressions amb els dife-rents elaboradors i el públic assistent a la Mostra.
El mateix diumenge 22 de setembre al vespre, el conseller d'Agricultura, Ramaderia i Pesca, Josep Grau, va presidir la Presentació del Cartell de la Setmana del Cava de Sant Sadurní a-companyat per la junta de la Confraria del Cava i el seu president, Joan Juvé, el director de l'INCAVI, Domingo Valiente i la pintora del cartell.
Al llarg dels sis dies en què se celebrà la Mostra, els visitants van poder gaudir de més de 400 referències de vins i caves, acompanyades amb tasts d'embotits i formatges.
Més de 40 estands d'empreses i institucions relacionades amb el sector vinícola i també amb el món gastronòmic de Catalunya es van instal·lar al Port Vell per tal de donar a conèixer als amants del vi que es van congregar a la Mostra de Vins i Caves els nous productes del mercat.
L'estand institucional de l'INCAVI va organitzar quatre sessions al dia d'iniciació al tast de vins i caves dia per tal d'adquirir les nocions bàsiques del tast i ampliar els coneixements dels assistents.
Un grup d'enòlegs de l'INCAVI van ser els encarregats d'executar aquests cursos que van comptar amb una gran afluència de públic, fet que mostra el creixent interès de la societat catalana pel vi.
Del 19 al 24 de setembre es va celebrar la XXIII Mostra de Vins i Caves de Catalunya al Port Vell de Barcelona.
Any rera any la Mostra esdevé una cita imprescindible de les Festes de la Mercè de Barcelona.
El conseller d'Agricultura, Ramaderia i Pesca va inaugurar la XXIII Mostra de Vins i Caves de Catalunya, divendres 19 de setembre a les 19.00, amb el pregoner d'aquesta edició que va ser el periodista Xavier Grasset.
La XXIII Mostra de Vins i Caves va estar dedicada al centenari de l'Estació de Viticultura i Enologia de Vilafranca del Penedès, una commemoració als cent anys dedicats a l'adequació i adaptació tecnològica del sector de la vinya i el vi, així com a l'evolució de la enologia i la viticultura.
La XXIII Mostra de Vins i Caves va comptar amb un espai temàtic sobre el cava on els visitants podien descobrir quin és el mètode d'elaboració d'aquest producte emblemàtic català, així com conèixer la seva història, molt lligada al nostre país.
La Mostra comptava amb un estand del Departament d'Agricultura, Ramaderia i Pesca de la Generalitat de Catalunya on es van donar a conèixer els olis d'oliva amb Denominació d'Origen Protegida (DOP) de Catalunya, és a dir, la DOP Siurana, DOP Garrigues, DOP Terra Alta i DOP Baix Ebre Montsià.
Al llarg d'aquests 6 dies, els assistents a la Mostra van gaudir de més de 400 referències de vins i caves, acompanyades amb tasts d'embotits, formatges i coques.
És que més de 50 estands d'empreses i institucions relacionades amb el sector vinícola, amb especial presència de l'Acadèmia de Tastavins de Sant Humbert, es van instal·lar al Port Vell per tal d'acostar els amants del vi als nous productes i a les novetats relacionades amb el sector vitivinícola.
A l'estand institucional, l'INCAVI va organitzar sessions d'iniciació al tast de vins i caves per tal d'ampliar els coneixements dels assistents.
Del 22 al 26 de setembre de 2004, els amants i amics del vi van degustar gairebé 100.000 copes de vins i caves catalans en els més de 40 estands presents a la Mos-tra i es van repartir més de 20.000 copes commemoratives, seguint la mateixa línia de passades edicions, tot i que enguany, la Mostra durava un dia menys.
La XXIV Mostra de Vins i Caves de Catalunya ha tornat a ser, un any més, la trobada més important entre elaboradors de vins i caves de Catalunya i consumidors i amics de la cultura del vi.
Els cursos d'iniciació al tast que tenien lloc a l'estand de l'INCAVI van ser de les acti-vitats més exitoses de la Mostra, amb una gran afluència de públic.
Es van fer 15 cur-sos dirigits per tècnics i enòlegs de l'INCAVI, fet que demostra que el vi està de moda i que són moltes les persones que s'interessen per la seva cultura.
La major part del públic de la Mostra provenia de la ciutat de Barcelona i rodalies, així com turistes que estan de pas a la ciutat comtal.
Els assistents a la Mostra van poder aprendre més sobre el vi i el cava a Catalunya amb el material promocional editat per l'INCAVI: es van repartir pòsters amb el mapa de les Denominacions d'Origen, així com postals promocionals.
Diumenge 26 de setembre de les 10.00 a les 14.00 més de 1.500 persones es van a-costar a la 8a Diada d'Intercanvi de Plaques de Cava organitzada per l'associació Col·leccionistes de Plaques i l'INCAVI.
Durant la Diada es celebrarà el Concurs de Plaques de Cava dedicat al cèlebre pintor Salvador Dalí.
El mateix dia, a les 20.00, al recinte de la XXIV Mostra es va presentar el cartell de la XXIII Setmana del Cava, acte organitzat per la Confraria del Cava Sant Sadurní i que va comptar amb la presència dels confrares, del seu president, Joan Juvé i del director general de l'INCAVI, Joan Aguado.
Del 22 al 25 de setembre va tenir lloc la 25a Mostra de Vins i Caves i la 20a Mostra de Cuina Barcelonina al Moll de la Fusta de Barcelona.
Un any més torna la 25a Mostra de Vins i Caves de Catalunya, una cita imprescindible de les Festes de la Mercè.
Aquest cop, però, celebrant una efemèride molt especial: el 25è aniversari de la Mostra i, per aquest motiu, des de l'Institut Català de la Vinya i el Vi i el Departament d'Agricultura, Ramaderia i Pesca de la Generalitat de Catalunya s'han posat tots els esforços perquè els visitants puguin gaudir d'una àmplia oferta dels vins i caves catalans.
La Mostra de Vins i Caves va ser la primera eina de promoció engegada per l'Institut Català de la Vinya i el Vi, també creat el 1980 amb les primeres competències transmeses a la Generalitat de Catalunya.
Es tracta doncs d'un aparador dels vins i caves de Catalunya amb l'objectiu de donar a conèixer les seves qualitats a Barcelona i la seva àrea metropolitana.
Any rera any, ha esdevingut, doncs, el moment idoni per reunir viticultors i elaboradors amb els amants del vi per a transmetre aquells sabers que la vinya dóna, i amb voluntat d'implantació de les empreses catalanes de projectar-se i donar-se a conèixer a Barcelona i a la seva àrea metropolitana.
Per primera vegada aquesta cita coincidirà en el mateix lloc i dies amb la 20a Mostra de Cuina barcelonina, organitzada pel Gremi de Restauració.
Així doncs es podrà gaudir del maridatge de vins i caves amb la cuina catalana en el marc de l'Any de la Gastronomia.
S'obre el termini d'inscripció a les empreses interessades a participar a la Mostra, que enguany, es farà al Moll de la Fusta (Barcelona) els dies 20 a 24 de setembre de 2008.
L'Institut Català de la Vinya i el Vi (INCAVI) ha fet públiques les novetats i les condicions d'inscripció de la XXVIII Mostra de Vins i Caves de Catalunya.
L'edició d'enguany se celebrarà els dies 20 - 24 de setembre al Moll de Bosch i Alzina de Barcelona (Moll de la Fusta - Barcelona).
La Mostra s'ha convertit en un referent pel sector vitivinícola en la divulgació i promoció dels seus productes a la ciutat de Barcelona i a la seva àrea metropolitana, esdevenint una cita imprescindible de les festes de la Mercè.
Així, la Mostra és un aparador excel·lent per a informar els consumidors de casa nostra que a Catalunya es produeixen vins i caves de primera qualitat.
El Moll de la Fusta, atès el gran èxit obtingut en les darreres edicions, s'ha consolidat com el lloc més idoni per a celebrar la Mostra on els visitants poden gaudir de més espai per assaborir els vins i caves de Catalunya.
La Mostra, un cop més, s'emmarcarà en la campanya engegada per l'INCAVI l'any 2004 "Catalunya, país de grans vins" la qual dóna a conèixer les qualitats de les denominacions d'origen de Catalunya.